[pic] | EUROOPAN YHTEISÖJEN KOMISSIO |

Bryssel 15.9.2006

KOM(2006) 498 lopullinen

Ehdotus

NEUVOSTON PÄÄTÖS

Euroopan investointipankin toisen, kolmannen, neljännen, viidennen ja kuudennen Euroopan kehitysrahaston varoilla Kongon demokraattisessa tasavallassa toteutettujen toimien johdosta saamien varojen osoittamisesta tehdyn päätöksen 2003/583/EY muuttamisesta

(komission esittämä)

PERUSTELUT

Toimenpiteen tausta

Ottaen huomioon yleisten asioiden ja ulkosuhteiden neuvoston 28. tammikuuta 2003 vahvistamat painopisteet EU:n suhteissa Kongon demokraattiseen tasavaltaan komissio ehdotti, että koska maalle osoitetut varat olivat selvästi riittämättömät, aiempien EKR:ien perusteella maksettavia velkarästejä ei palautettaisi jäsenvaltioille vaan ne ohjattaisiin takaisin Kongon demokraattisen tasavallan hyväksi toteutettavien toimien rahoittamiseen komission hallinnoimina.

Tämän vuoksi neuvosto teki 21. heinäkuuta 2003 päätöksen 2003/583/EY Euroopan investointipankin toisen, kolmannen, neljännen, viidennen ja kuudennen Euroopan kehitysrahaston varoilla Kongon demokraattisessa tasavallassa toteutettujen toimien johdosta saamien varojen osoittamisesta. Päätöksellä myönnetään 105 miljoonan euron lisämääräraha maassa toteuttaviin avustustoimiin. Päätöksen 4 artiklan mukaan kyseinen 105 miljoonaa euroa maksetaan komission hallinnoimalle tilille ja 6 artiklan mukaan varojen hallinnointi tapahtuu yhdeksänteen EKR:ään sovellettavien säännösten mukaisesti.

Jotta kyseisiä varoja voitaisiin käyttää EKR:n määrärahojen sitomista koskevien sääntöjen mukaisesti ja näin jatkaa siirtymävaihetta tukevia uudistuksia, ehdotetaan, että päätöksen 2003/583/EY 4 artiklan säännökset saatetaan vastaamaan sisäisen sopimuksen (päätös 2005/446/EY) säännöksiä vahvistamalla, että määräaika lisämäärärahan varojen sitomiselle on 31. joulukuuta 2007. Perusteluina esitetään seuraavaa:

1. Viivästykset vaaliprosessin valmisteluissa

Vaaliprosessin valmisteluihin liittyvät viivästykset ovat lykänneet siirtymävaiheen päätökseen saattamista vuodella eli alun perin ennakoidusta kesäkuun 30. päivästä 2005 kesäkuun 30. päivään 2006. Siirtymävaiheen on tarkoitus päättyä uuden presidentin ja uuden parlamentin valintaan, joka tapahtuu aikaisintaan marraskuussa 2006.

Demokraattisesti valitun hallituksen nimittäminen merkitsee tosiasiallista alkua demokratiaan siirtymiselle ja todellisen oikeusvaltion palauttamiselle. Tulevien vuosien haasteiksi jäävät poliittisen kulttuurin vakiinnuttaminen, toimivien infrastruktuurien ja toimielinten luominen jne.

2. Hallituksen tukeminen siirtymävaiheen jälkeen ja nopea reagointi uusiin tarpeisiin, jotka saattavat vaikuttaa maan vakauteen

Uusi hallitus joutuu nimittämisensä jälkeen kohtaamaan monenlaisia vaatimuksia ja ratkaisemaan kiireellistä toimintaa vaativia ongelmia pyrkiessään vakiinnuttamaan rauhaa ja etenemään talouden ja yhteiskunnan jälleenrakentamisessa.

Neuvosto, komissio ja koko kansainvälinen yhteisö ovat toistuvasti korostaneet onnistuneen demokratiaan siirtymisen ja siirtymävaihetta välittömästi seuraavan vakaannuttamisen kauden poliittista merkitystä. Yleisten asioiden ja ulkosuhteiden neuvoston 12. kesäkuuta 2006 esittämissä päätelmissä ja viimeisimmissä neuvoston asiaa koskevissa päätelmissä (15. ja 16. kesäkuuta 2006) painotetaan myös, että EU aikoo jatkaa turvallisuusalan uudistuksen tukemista myös vaalien jälkeen ja osallistua hallinnon kehittämiseen ja jälleenrakennukseen vaalien jälkeisellä kaudella.

Kansainvälisen yhteisön ja erityisesti EU:n on oltava valmis tukemaan uutta hallitusta sen pyrkimyksissä (julkishallinnon uudistaminen, hallinnon kehittäminen, turvallisuusalan uudistus jne.) ainakin kahden vuoden ajan sen valtaan tulon jälkeen.

Siirtymävaiheen jälkeinen aika osuu myös yksiin kymmenennen EKR:n ohjelmointikauden kanssa, mikä antaa komissiolle tilaisuuden lisätä tukeaan maalle ja määrittää uudelleen poliittiset suhteensa uuteen hallitukseen. EU:lla on Cotonoun sopimuksen 8 artiklan nojalla oikeus aloittaa vuoropuhelu suurista institutionaalisista uudistuksista, joihin hallituksen olisi ryhdyttävä kriisin taustalla olevien syiden poistamiseksi ja maan kehityksen käynnistämiseksi uudelleen.

Kun lisämäärärahan varojen sitomiselle asetettua määräaikaa pidennetään yhdeksännen EKR:n varojen sitomista koskevaa määräaikaa vastaavasti, komissio pystyy jatkamaan maan joustavaa tukemista ja toimimaan uusien painopisteiden ja tarpeiden edellyttämällä tavalla.

Päätelmä

Edellä esitetyistä syistä komissio ehdottaa, että neuvosto tekisi liitteenä olevan päätöksen.

Ehdotus

NEUVOSTON PÄÄTÖS

Euroopan investointipankin toisen, kolmannen, neljännen, viidennen ja kuudennen Euroopan kehitysrahaston varoilla Kongon demokraattisessa tasavallassa toteutettujen toimien johdosta saamien varojen osoittamisesta tehdyn päätöksen 2003/583/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun[1] ja Luxemburgissa 25 päivänä kesäkuuta 2005 tarkistetun[2] kumppanuussopimuksen,

ottaa huomioon neuvostossa kokoontuneiden jäsenvaltioiden hallitusten edustajien 12 päivänä syyskuuta 2000 tekemän sisäisen sopimuksen Cotonoussa, Beninissä 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaisesta yhteisön tukien rahoituksesta ja hoidosta sekä taloudellisen avun jakamisesta EY:n perustamissopimuksen neljännessä osassa tarkoitetuille merentakaisille maille ja alueille[3] ja erityisesti sen 8 artiklan 2 kohdan,

ottaa huomioon komission ehdotuksen, jonka se on laatinut yhteisymmärryksessä Euroopan investointipankin kanssa,

sekä katsoo seuraavaa:

(1) Euroopan investointipankin toisen, kolmannen, neljännen, viidennen ja kuudennen Euroopan kehitysrahaston varoilla Kongon demokraattisessa tasavallassa toteutettujen toimien johdosta saamien varojen osoittamisesta 21 päivänä heinäkuuta 2003 tehdyn päätöksen 2003/583/EY[4] mukaan lisämäärärahan koko määrä asetetaan käytettäväksi neljän vuoden ajaksi tilin avaamisesta.

(2) Neuvostossa kokoontuneiden jäsenvaltioiden hallitusten edustajien 30 päivänä toukokuuta 2005 tekemässä päätöksessä 2005/446/EY[5] vahvistetaan 31 päivä joulukuuta 2007 määräajaksi yhdeksännen Euroopan kehitysrahaston (EKR) varojen sitomiselle.

(3) Vaaliprosessin valmisteluissa tapahtuneista viivästyksistä johtuva Kongon demokraattisen tasavallan siirtymävaiheen päätökseen saattamisen lykkääntyminen sekä kymmenennen EKR:n varojen käyttöön asettamisen viivästyminen tekevät välttämättömäksi pidentää päätöksessä 2003/583/EY tarkoitettujen lisävarojen sitomiselle asetettua määräaikaa.

(4) Lisävarojen sitomiselle asetettu määräaika olisi näin ollen saatettava vastaamaan päätöksellä 2005/446/EY vahvistettua määräaikaa,

ON PÄÄTTÄNYT SEURAAVAA:

1 artikla

Korvataan päätöksen 2003/583/EY 4 artiklan ensimmäisen kohdan kolmas virke seuraavasti:

”Tilille talletettujen varojen sitomista koskevaksi määräajaksi vahvistetaan päätöksen 2005/446/EY mukaisesti 31 päivä joulukuuta 2007.”.

2 artikla

Tämä päätös tulee voimaan päivänä, jona se tehdään.

Tehty Brysselissä

Neuvoston puolesta

Puheenjohtaja

[1] EYVL L 317, 15.12.2000, s. 3.

[2] EUVL L 287, 28.10.2005, s. 4.

[3] EYVL L 317, 15.12.2000, s. 355.

[4] EUVL L 198, 6.8.2003, s. 9.

[5] EUVL L 156, 18.6.2005, s. 19.